༄༅། །ཡོངས་རྫོགས་བསྟན་པ་རིན་པོ་ཆེའི་ཉམས་ལེན་གྱི་མན་ངག་
གསུང་ངག་རིན་པོ་ཆེའི་བྱོན་ཚུལ་ཁོག་ཕུབ་དང་བཅས་
པ་རྒྱས་པར་བཤད་པ་ལེགས་བཤད་འདུས་
པའི་རྒྱ་མཚོ་ཞེས་བྱ་བ་
བཞུགས་སོ། །
རྒྱ་ གར་ སྐད་ དུ། ཤྲཱིཤཱི་ ཝཱན་ གུ་ རུ་དྷརྨ་ སྭྰ་ མི་ གུ་ ཎ་ རཏྣ་ ཀ་ ཪ་ ཧེ་ བཛྲ་ བུདྡྷ་ དྷྭ་ ཛཱ་
ཡན་མ༔ བོད་སྐད་དུ། དཔལ་ལྡན་བླ་མ་ཆོས་ཀྱི་རྗེ་ཡོན་ཏན་རིན་ཆེན་འབྱུང་གནས་ཀྱེེ་རྡོ་
རྗེ་སངས་རྒྱས་རྒྱལ་མཚན་ལ་ཕྱག་འཚལ་ལོ། །སྤངས་རྟོགས་མཐར་ཕྱིན་སྟོན་པ་རྫོགས་
སངས་རྒྱས། །གང་གི་གསུང་མཆོག་དྲི་མེད་དམ་པའི་ཆོས། །རྒྱལ་སྲས་བསྟན་འཛིན་འཕགས་
པའི་དགེ་འདུན་ལ། །སྙིང་ནས་འདུད་དོ་བྱང་ཆུབ་བར་དུ་སྐྱོངས། །རྣམ་ཐར་ཞལ་ལྡན་སྟོང་
ཉིད་ཕྱག་གིས་མཛེས། །བསྡུ་དངོས་ཞབས་བཞི་གར་གྱིས་རྣམ་རོལ་བའི། །དགེས་མཛད་
རྡོ་རྗེའི་དཀྱིལ་འཁོར་ལྷ་ཚོགས་ལ། །གུས་པས་ཕྱག་འཚལ་མཆོག་གི་དངོས་གྲུབ་སྩོལ།
སྟོབས་བཅུའི་དབང་ཕྱུག་དཔལ་ལྡན་བིཪྵཱ་པ། །མགོན་དེས་རྗེས་བཟུང་ས་སྐྱའི་བླ་ཆེན་རྗེ།
དེ་གསུང་རྒྱས་མཛད་ཀུན་མཁྱེན་ངོར་རྫོང་གཉིས། །བརྒྱུད་པར་བཅས་ལ་ཤེས་ནས་དང་
བས་འདུད། །ཕུན་ཚོགས་དགེ་ལེགས་གསེར་གྱི་ས་གཞིའི་སྟེང༌། །འཕགས་པའི་ནོར་བདུན་
རོལ་པའི་མཚོ་རྣམས་དང༌། །བྱང་ཆུབ་ཡན་ལག་གསེར་རིས་བསྐོར་བའི་དབུས། །ཚད་
མེད་རིན་ཆེན་བཞི་ལས་ལེགས་གྲུབ་ཅིང༌། །རྣམ་དག་དབང་བཞིའི་ལམ་གྱི་བང་རིམ་ཅན། །
ངེས་དོན་ལྟ་གྲུབ་བརྒྱད་ཀྱི་ལྕོག་གིས་མཛེས། །སྐལ་ལྡན་རིགས་བཞིའི་གླིང་གི་དབུས་ན་
བརྗིད། །རྣམ་གྲོལ་སྐུ་བཞིའི་ལྷུན་པོ་བླ་མ་རྒྱལ། །ཞེས་མཆོད་པར་བརྗོད་ནས།
།
།
1

གསུང་ངག་རིན་པོ་ཆེའི་བྱོན་ཚུལ་ཁོག་ཕུབ་དང་བཅས་པ་རྒྱས་པར་བཤད་པ་ལེགས་བཤད་འདུས་པའི་རྒྱ་མཚོ།
འདིར་དུས་གསུམ་གྱི་རྒྱལ་བ་སྲས་དང་སློབ་མར་བཅས་པ་ཐམས་ཅད་ཀྱི་བགྲོད་པ་
གཅིག་པའི་ལམ། རྣལ་འབྱོར་དབང་ཕྱུག་དཔལ་ལྡན་བིརླ་པའི་ཐུགས་ཀྱི་ཉིང་ཁུ། རྗེ་བཙུན་
ས་སྐྱ་པ་ཡབ་སྲས་རིམ་པར་བྱོན་པ་རྣམས་ཀྱི་ཐུགས་དམ་ཉམས་བཞེས་ཀྱི་གཙོ་བོ་གསུང་
ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་ངག་ཅེས་ཡོངས་སུ་གྲགས་པ་འདི་
ཉིད་ལ་ཉམས་མྱོང་སྐྱེད་བྱེད་ཀྱི་ཁྲིད་ཀྱི་གཞུང་ཤིང་ཆེན་པོ་བཞི་ལས། གཞུང་ཇི་ལྟ་བ་བཞིན་
དཀྲི་བའི་གཞུང་ཤིང་ཉིད་འཆད་པའི་ཚེ། སྔོན་འགྲོ་སྣང་བ་གསུམ་གྱི་ཁྲིད་ལ་རྒྱས་བསྡུས་
ཀྱི་ཞག་མང་ཉུང་ཅི་མཛད་ཀྱང༌། དེའི་ཁྲིད་ཀྱི་ཕྱེད་ཙམ་རྫོགས་པ་ཡན་ཆད་ལ་བསྟན་པ་སྤྱི་
དང་། བྱེ་བྲག་གསུང་ངག་རིན་པོ་ཆེ་བྱུང་ཚུལ་བླ་མ་སོ་སོའི་རྣམ་ཐར་དང་བཅས་པ་རྒྱས་པར་
གསུངས་ཤིང༌། དེའི་ཕྱེད་མན་ཆད་ནས་སྣང་གསུམ་གྱི་ཁྲིད་ནམ་རྫོགས་ཡན་ལ་གསུང་ངག་
ཁོག་ཕུབ་ཀྱི་བཤད་པ་རྒྱས་པར་མཛད་པ་འཁྲུལ་ཟད་ཀྱི་བླ་མ་གོང་མ་རྣམས་ཀྱི་ཕྱག་ལེན་
དུ་གནང་བས། དེ་ལྟ་བུའི་ཆོས་འབྱུང་དང་ཁོག་ཕུབ་ཀྱི་ཡིག་ཆ་མང་དུ་སྣང་མོད་ཀྱང༌། བློ་
གྲོས་ཞན་པ་རྣམས་ཀྱི་རྟོགས་སླ་བའི་ཕྱིར། སྔོན་གྱི་མཁས་པ་གོང་མ་རྣམས་ཀྱི་གསུང་རབ་
མཐའ་དག་གི་ལེགས་བཤད་ཀྱི་སྙིང་པོ་རྣམས་བསྡུས་ཏེ། ཆོས་འབྱུང་གི་ཡི་གེ་ཚིགས་སུ་
བཅད་པ་དོན་གཉེར་དགའ་བ་སྐྱེད་བྱེད་ཅེས་བྱ་བ་སྔར་བྱས་མོད་ཀྱང༌། སླར་ཡང་མཁས་
བླུན་ཀུན་གྱིས་རྟོགས་སླ་བའི་ཕྱིར་ཆོས་འབྱུང་ཁོག་ཕུབ་དང་བཅས་པ་ལེགས་པར་བཤད་
པ༑ ཡོངས་རྫོགས་བསྟན་པ་རིན་པོ་ཆེའི་ཉམས་ལེན་གྱི་མན་ངག་གསུང་ངག་རིན་པོ་ཆེའི་
བྱོན་ཚུལ་ཁོག་ཕུབ་དང་བཅས་པ་རྒྱས་པར་བཤད་པ་ལེགས་བཤད་འདུས་པའི་རྒྱ་མཚོ་ཞེས་
བྱ་བ་འདི་བཤད་པར་བྱའོ། །
དེ་ལ་འདིར་ལམ་འབྲས་ཞུ་བའི་སློབ་མ་རྣམས་ཕྱག་དང་ཡོན་ཕུལ་ཏེ་གྲལ་ལ་འཁོད་
པ་ལ། སློབ་དཔོན་གྱིས་འདི་སྐད་ཅེས་བརྗོད་པར་བྱ་སྟེ། འོ་ནམ་མཁའ་དང་མཉམ་པའི་སེམས་
ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་
2

འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ། པོད་ཉེར་བདུན་པ།
རྡོ་རྗེ་ཐེག་པའི་ཆོས་ཟབ་མོ་གསན་ལ་ཐུགས་ཉམས་སུ་བཞེས་སྙམ་པ་བྱང་ཆུབ་ཀྱི་མཆོག་ཏུ་
ཐུགས་བསྐྱེད་པ་གསལ་བཏབ་ནས་གསན་པར་ཞུ། དེ་ལ་འདིར་དུས་གསུམ་གྱི་སངས་རྒྱས་
ཐམས་ཅད་ཀྱི་བགྲོད་པ་གཅིག་པའི་ལམ། སངས་རྒྱས་ཐམས་ཅད་ཀྱི་གསུང་རབ་ཟབ་མོ།
མདོ་སྡེ་དང་རྒྱུད་སྡེ་ཐམས་ཅད་ཀྱི་དོན་གྱི་བཅུད་ཕྱུང་བ་རྣལ་འབྱོར་དབང་ཕྱུག་དཔལ་བིརླ་
པའི་གསུང་རབ། མཁས་པ་རྣམས་ཀྱིས་བགྲོད་པར་བྱ་བའི་འཇུག་ངོགས། མདོ་རྒྱུད་མ་
ལུས་པ་གསལ་བར་བྱེད་པའི་སྒྲོན་མེ། བསོད་ནམས་དང་མི་ལྡན་པ་རྣམས་ཀྱིས་རྟོགས་
པར་དཀའ་བ། མྱ་ངན་ལས་འདས་པའི་གྲོང་ཁྱེར་དུ་འགྲོ་བ་རྣམས་ཀྱི་ཐེམ་སྐས། རྣམ་པ་
ཐམས་ཅད་ཀྱི་མཆོག་དང་ལྡན་པའི་སྟོང་ཉིད་ཀྱི་ཏིང་ངེ་འཛིན་སྟོན་པར་བྱེད་པ། གསུང་
ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་ངག །འབྲས་བུ་ལམ་དང་བཅས་
།སྐྱོན་
པའི་གདམས་ངག །གཅིག་ཤེས་པས་མང་པོ་ཤེས་པར་འགྱུར་བའི་གདམས་ངག
ཡོན་ཏན་དུ་བསླང་བའི་གདམས་ངག །བར་ཆད་དངོས་གྲུབ་ཏུ་ལེན་པའི་གདམས་ངག །
ཏིང་ངེ་འཛིན་ངོ་ཤེས་པས་བསམ་གཏན་གྱི་གེགས་སེལ་བའི་གདམས་ངག །བར་ཆད་ངོ་
ཤེས་པས་བདུད་ཀྱི་གེགས་སེལ་བའི་གདམས་ངག །སྐྱོན་ཡོན་ཏན་དུ་བསླང་ཤེས་ཤིང་བར་
ཆད་དངོས་གྲུབ་ཏུ་ལེན་ཤེས་པའི་གདམས་ངག །སྡེ་སྣོད་གསུམ་གྱི་དེ་ཁོ་ན་ཉིད་ཕྱིན་ཅི་མ་
ལོག་པར་ཤེས་པའི་གདམས་ངག །གསེར་འགྱུར་གྱི་རྩི་ལྟ་བུའི་གདམས་ངག །མདོ་རྒྱུད་
ཀྱི་དེ་ཁོ་ན་ཉིད་རྩ་བ་རྡོ་རྗེའི་ཚིག་རྐང༌། གཞུང་ཆུང་ཡིད་བཞིན་གྱི་ནོར་བུ་ལྟ་བུའི་གདམས་
ངག་འདི་ཉིད་ནི་གང་བཤད་པ་དང་ཉན་པར་བྱ་བའི་ཆོས་ཡིན་ནོ་ཞེས་ཤེས་པར་བྱས་ནས།
དེ་ལ་སྤྱིར་ཆོས་བྱུང་བའི་ལོ་རྒྱུས་དང༌། ཁྱད་པར་དུ་གསུང་ངག་རིན་པོ་ཆེ་བྱུང་བའི་
ཚུལ། ལོ་རྒྱུས་དེ་དང་ལྡན་པའི་གདམས་ངག་དངོས་བཤད་པ་གསུམ་གྱི་སྒོ་ནས་སྟོན་པར་
བྱེད་དགོས་པས། དེ་ཡང་། སྤྱིར་གྱི་ཆོས་ཞེས་པའི་སྒྲ་དེ་དོན་དུ་མ་ལ་འཇུག་སྟེ། སློབ་ དཔོན་
དབྱིག་གཉེན་གྱིས་རྣམ་བཤད༌རིག༌པ་ལས། ཆོས་ནི་ཤེས་བྱ་ལམ་དང་ནི། །མྱ་ངན་འདས་
3

གསུང་ངག་རིན་པོ་ཆེའི་བྱོན་ཚུལ་ཁོག་ཕུབ་དང་བཅས་པ་རྒྱས་པར་བཤད་པ་ལེགས་བཤད་འདུས་པའི་རྒྱ་མཚོ།
དང་ཡིད་ཀྱི་ཡུལ། །བསོད་ནམས་ཚེ་དང་གསུང་རབ་དང༌། །འབྱུང་འགྱུར་ངེས་དང་ཆོས་
ལུགས་ལའོ། །ཞེས་གསུངས་པས་ཆོས་གང་ལ་འདུས་བྱས་སམ། འདུས་མ་བྱས་ཀྱི་ཆོས་
ཞེས་པ་ལྟ་བུ་ཤེས་བྱ་དང་། ཡང་དག་པའི་ལྟ་བ་ནི་ཆོས་ཡིན་ནོ་ཞེས་པ་ལྟ་བུ་ལམ་དང་། ཆོས་
ལ་སྐྱབས་སུ་སོང་བ་ཞེས་པ་ལྟ་བུ་མྱ་ངན་ལས་འདས་པ་དང༌། ཆོས་ཀྱི་སྐྱེ་མཆེད་ཅེས་པ་ལྟ་
བུ་ཡིད་ཀྱི་ཡུལ་དང༌། བཙུན་མོའི་འཁོར་དང་གཞོན་ནུ་རྣམས་དང་ལྷན་ཅིག་ཏུ་ཆོས་སྤྱོད་
ཅེས་པ་བསོད་ནམས་དང༌། བྱིས་པ་རྣམས་ནི་མཐོང་བའི་ཆོས་ལ་གཅེས་པར་འཛིན་ཞེེས་
པ་ཚེ་དང༌། ཆོས་ཞེས་པ་ནི་འདི་ལྟ་སྟེ། མདོའི་སྡེ་དང་ཞེས་བྱ་བ་ལ་སོགས་པ་ལྟ་བུ་གསུང་
རབ་དང༌། ལུས་ནི་རྒས་པའི་ཆོས་ཅན་ཡིན་ནོ་ཞེས་པ་འབྱུང་འགྱུར་དང༌། དགེ་སྦྱོང་གི་ཆོས་
བཞི་ཞེས་པ་ལྟ་བུ་ངེས་པ་དང༌། ཡུལ་ཆོས་དང་རིགས་ཆོས་ཞེས་པ་ཆོས་ལུགས་ཏེ། དོན་
བཅུ་ལ་འཇུག་ཀྱང༌། རྗེ་བཙུན་རྩེ་མོས་འདིར་ཆོས་ལུགས་ཀྱི་གཏམ་བྱའོ་ཞེས་གསུངས་པས་
འདིར་ཆོས་ལུགས་བཤད་པར་བྱ་བ་ཡིན་ཞིང༌། ཆོས་ལུགས་དེ་ཡང་ཇི་ལྟ་བུ་ལ་ཟེར་ན།
རང་གི་ཐབས་དང༌། ཐབས་ལས་བྱུང་བའི་རྣམ་པར་གཞག་པ་སྟོན་པའི་གཞུང་ལུགས་ལ་
ཟེར་བ་ཡིན་པས། དེ་ཉིད་ཡང་དག་པར་རྫོགས་པའི་སངས་རྒྱས་ཀྱི་གསུངས་ཚུལ་ལ་ཐེག་
རང་
ཆེན་ཐུན་མོང་མ་ཡིན་པའི་དགོངས་པ་ངེས་དོན་གྱི་དབང་དུ་མཛད་ནས། ས་སྐྱ་པཎྜི་ཏས།
འདི་མཐའ་འདི་ཙམ་ཁོ་ནར་གནས་སོ་ཞེས། །དེ་མཐའ་དེ་ཙམ་ཁོ་ནར་རྗེས་དཔག་ན། །འགྲོ་
བའི་བླ་མའི་གསུང་ལས་བརྒལ་བ་སྟེ། །དེས་ན་མཐའ་མིན་དགོངས་པ་དཔྱད་པར་བྱ། །
ཞེས་གསུངས་པས་ན་ཐེག་ཆེན་ཐུན་མོང་མ་ཡིན་པའི་གཞུང་ཁ་ཅིག་ཏུ་གསུངས་པ་ངེས་དོན་
གྱི་དབང་དུ་བྱས་ན། ཡང་དག་པར་རྫོགས་པའི་སངས་རྒྱས་འཇིག་རྟེན་དུ་དུས་འདི་ཙམ་ན་
བྱོན་ནས་ཆོས་ཀྱི་ཕུང་པོ་འདི་ཙམ་གསུངས་ཀྱི་ཚད་དང་གྲངས་གཟུང་དུ་མེད་མོད། འོན་ཀྱང་
དྲང་དོན་གྱི་དབང་དུ་བྱས་ནས། གདུལ་བྱ་ལས་དང་པོ་པ་དང༌། ཁྱད་པར་སྐལ་དམན་རིམ་
གྱིས་དཀྲི་བའི་སྐབས་འདིར་ནི། ཐོག་མར་སངས་རྒྱས་འཇིག་རྟེན་དུ་བྱོན་པའི་དུས་ལ་སོགས་
4

འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ། པོད་ཉེར་བདུན་པ།
པ་ལེགས་པར་གཏན་ལ་འབེབས་དགོས་པས།
དེ་ལ་སངས་རྒྱས་འཇིག་རྟེན་དུ་བྱོན་པ་ཡང་། མདོ་ལས། ཟུག་རྔུས་ཟུག་པའི་སེམས་
ཅན་གྱི། །སྐྱབས་དང་དཔུང་གཉེན་གྱུར་པ་ཡིས། །ཟུག་རྔུ་འབྱིན་པ་དེ་བཞིན་གཤེགས། །
འཇིག་རྟེན་དུ་ནི་འབྱུང་བར་འགྱུར། །ཞེས་གསུངས་ཤིང་། བསྟན་བཅོས་ཚད་ལྡན་ལས་
ཀྱང༌། སངས་རྒྱས་བྱོན་དང་དེས་ཆོས་གསུངས། །ཞེས་བྱ་བ་ལ་སོགས་པ་གསུངས་པས་ན།
ཡང་དག་པར་རྫོགས་པའི་སངས་རྒྱས་འཇིག་རྟེན་དུ་བྱོན་ནས་ཆོས་གསུངས་པ་ཡིན་ཞིང་།
དེ་ཡང་འཇིག་རྟེན་གྱི་ཁམས་གང་དུ་བྱོན་ཞིང་། དེར་དུས་ནམ་གྱི་ཚེ་འབྱོན་སྙམ་ན། སྤྱིར
འཇིག་རྟེན་གྱི་ཁམས་བསམ་གྱིས་མི་ཁྱབ་པ་ཅིག་ཡོད་ཀྱང༌། ད་རེས་སྟོང་གསུམ་གྱི་སྟོང་
ཆེན་པོ་མི་མཇེད་འཇིག་རྟེན་གྱི་ཁམས་འདིའི་སའི་ཆ། དུས་ཀྱི་འཁོར་ལོ་ལྟར་ན། འཛམ་
གླིང་ཆུང་ངུ་དང༌། ཡོངས་གྲགས་ཆོས་མངོན་པ་ལྟར་ན་འཛམ་བུའི་གླིང་གི་ནང་ཚན་ཡོན
ཏན་རིན་པོ་ཆེ་དུ་མའི་གནས་སུ་གྱུར་པ་འཕགས་པའི་ཡུལ་གྱི་གྲོང་ཁྱེར་སེར་སྐྱ་ཞེས་བྱ་བར
བྱོན་ནས་ཆོས་ཀྱྀ་འཁོར་ལོ་བསྐོར་བ་ཡིན་པས།
དེ་ལ་ཐོག་མར་མི་མཇེད་འཇིག་རྟེན་གྱི་ཁམས་དེའི་ཚད་དང་དབྱིབས་ཇི་ལྟ་བུ་ཡིན་
ན༑ དུས་འཁོར་པ་རྣམས་ས་ཆེན་གྱིས་མཛད་པའི་རྡོ་རྗེ་སྙིང་འགྲེལ་གྱི་ཡིག་སྣར། དུས་ཀྱི་
འཁོར་ལོ་ལས་ནི་འདི་ལྟར་སྟོན་ཏེ་མཛོད་ནས་བསྟན་པ་བཞིན་གྱི་འཇིག་རྟེན་གྱི་གནས་ལུགས་
མ་ཡིན་པ་ཞིག་སྟོན་ཏེ་ཞེས་བྱ་བ་ལ་སོགས་པ་གསུངས་པ་ལྟར་དུ། ཚད་དང་དབྱིབས་སོགས་
ལུགས་གཞན་དུ་འཆད་ཀྱང་། འདིར་འཇིག་རྟེན་ན་མཁས་པ་རྣམས་ལ་ཡོངས་སུ་གྲགས་
པ་ཆོས་མངོན་པ་ནས་གསུངས་པ་ལྟར་དུ་བཤད་ན། མཛོད་ལེའུ་གསུམ་པར། གླིང་བཞི་པ་
དང་ཉི་ཟླ་དང༌། །རི་རབ་དང་ནི་འདོད་ལྷ་དང༌། །ཚངས་པའི་འཇིག་རྟེན་སྟོང་ལ་ནི། །སྟོང་
ནི་སྤྱི་ཕུད་ཡིན་པར་འདོད། །དེ་སྟོང་ལ་ནི་སྟོང་གཉིས་པ། །བར་མའི་འཇིག་རྟེན་ཁམས་
ཡིན་ནོ། །དེ་སྟོང་ལ་ནི་སྟོང་གསུམ་པ། །ཞེས་གསུངས་པས། དེའི་དོན་ལྕགས་རི་གཅིག་
5

གསུང་ངག་རིན་པོ་ཆེའི་བྱོན་ཚུལ་ཁོག་ཕུབ་དང་བཅས་པ་རྒྱས་པར་བཤད་པ་ལེགས་བཤད་འདུས་པའི་རྒྱ་མཚོ།
གིས་བསྐོར་བའི་གླིང་བཞི་ཉི་ཟླ་དང་བཅས་པའི་དབུས་སུ་རི་རབ་འདོད་ལྷ་དང་བཅས་པ་
གནས་ཤིང༌། དེའི་སྟེང་ན་ཡང་གཟུགས་ཁམས་སོགས་རིམ་བཞིན་དུ་གནས་པ་ལ། དེ་ཡང་
གླིང་བཞི་དང༌། རི་བདུན་དང༌། མཚོ་བདུན་དང༌། ཉི་ཟླ་དང༌། ཕྱིའི་ཁོར་ཡུག་དང༌། རི་རབ་
ཀྱི་སྟེང་ན་འདོད་ལྷ་རིགས་དྲུག་དང་། དེའི་སྟེང་གི་བསམ་གཏན་དང་པོ་མན་ཆད་ལ་གླིང་
བཞི་པའི་འཇིག་རྟེན་གྱི་ཁམས་ཞེས་བྱ་སྟེ། དེ་འདྲ་བ་རེ་རེ་ནས་བགྲངས་པའི་སྟོང་ལ་སྟོང་
ཆུང་ངུའམ། སྟོང་སྤྱི་ཕུད་ཅེས་པ་དེ་རྣམས་ལྕགས་རི་གཅིག་གིས་བསྐོར་ནས་ཡོད་ཅིང༌། ཡང་
སྟོང་སྤྱི་ཕུད་དེ་འདྲ་བ་རེ་རེ་ནས་བགྲངས་པའི་སྟོང་ལ་སྟོང་གཉིས་པ་བར་མ་ཞེས་བྱ་སྟེ་དེ་
རྣམས་ཀྱང་ལྕགས་རི་ཆེན་པོ་གཅིག་གིས་བསྐོར་ནས་ཡོད་ལ། ཡང་སྟོང་གཉིས་པའི་འཇིག་
རྟེན་གྱི་ཁམས་དེ་འདྲ་བ་ཡང་རེ་རེ་ནས་བགྲངས༌པའི༌སྟོང༌དུ༌ལངས༌པ༌ལ་སྟོང་གསུམ་གྱི་
སྟོང་ཆེན་པོ་མི་མཇེད་ཀྱི་ཁམས་ཞེས་བྱ་བ་དེ་ཡང་ལྕགས་རི་ཆེན་པོ་གཅིག་གིས་བསྐོར་ནས་
གནས་པ་ཡིན་ཞིང༌། དེ་ཐམས་ཅད་གཅལ་མ་བཀྲམ་དུ་ཡོད་ལ་གྲངས་ཀྱང་གླིང་བཞི་ཉི་ཟླ་
དང་བཅས་པ་བྱེ་བ་ཕྲག་བརྒྱ་ཡོད་ཅིང༌། ཆགས་འཇིག་ཀྱང་མཛོད་ལས། མཉམ་དུ་འཇིག་
ཅིང་འབྱུང་བ་ཡིན། །ཞེས་འབྱུང་བས། དེ་རྣམས་ཆགས་པ་ཡང་མཉམ་དུ་ཆགས་ཤིང༌།
འཇིག་པཽའི་ཚེ་ཡང་མཉམ་དུ་འཇིག་པ་ཡིན་པས། དེ་ལ་དང་པོ་ཆགས་པའི་ཚེ། ཐོག་མར་
སྣོད་ཀྱི་འཇིག་རྟེན་ཆགས་ནས། དེའི་རྗེས་སུ་བཅུད་ཀྱི་སེམས་ཅན་ཆགས་པ་ཡིན་ལ། སྣོད་
གས་པ་ཡན་ལ།
ཀྱི་འཇིག་རྟེན་ཡང་དང་པོར་རླུང་ནས་ཡས་རིམ་གྱིས་ཆགས་འོང་བ་ཡིན་ཏེ། མདོ་སྡུད་པ་
ལས། མཁའ་ལ་རླུང་བརྟེན་དེ་ལ་ཆུ་ཡི་ཕུང་པོ་བརྟེན། །དེ་ལ་ས་ཆེན་འདི་བརྟེན་དེ་ལ་འགྲོ་
བ་བརྟེན། །ཞེས་གསུངས་ཤིང༌། ཆོས་མངོན་པ་ལས་ཀྱང༌། ཆགས་པ་དང༌པོ་རླུང་ནས་ནི། །
དམྱལ་བའི་སྲིད་པའི་བར་དུའོ། །ཞེས་གསུངས་པས། དེ་ཡང་སེམས་ཅན་བསམ་གྱིས་མི་
ཁྱབ་པས་ལས་མཐུན་པར་བསགས་པ་ལ་བརྟེན་ནས་ནམ་མཁའ་སྟོང་པ་ལ་ཕྱོགས་བཅུ་ནས་
རླུང་མཐའ་དག་འདུས་ཏེ་ཕན་ཚུན་མཐའ་དག་གནས་གཅིག་གིས་གཅིག་ཕུལ་ཞིང་བརྟེན་
6

འཇ